След избухването на Френската революция през 1789 г. Виктор-Амадей III дава убежище в кралството си на двамата си зетьове – граф Дьо Прованс и херцог Д'Артоа и на сестрите им Мари-Аделаид и Виктоар – братята и сестрите на Луи XVI. През 1792 г. Виктор-Амадей III включва страната си във войната срещу Революционна Франция на страната на Първата коалиция. По време на Италианската кампания на Наполеон обаче войските на Виктор-Амадей III са разбити от французите при Монтеноте (12 април 1796), Милесимо (13 – 14 април 1796) и Мондови (21 април 1796). На 26 април 1796 върху окупираните територии на кралството французите създават марионетната Република Алба. Два дни по-късно териториите на републиката са върнати на Виктор-Амадей III, срещу което той е принуден да подпише унизителния Парижки договор от 15 май 1796 г., който слага край на участието му в Първата коалиция. Съгласно условията на мира Виктор-Амадей III отстъпва на Франция областите Савоя и Ница, градовете Куева, Чево, Алесандрия и Тортона и разрешава свободно преминаване на френски войски през териториите на кралството си. Този договор фактически унищожава самостоятелността на Пиемонт.